Na temelju članka 74. Statuta Osnovne škole Ivana Mažuranića, Obrovac Sinjski, a u svezi članka 52. Zakona o proračunu (NN, br. 87/08., 136/12. i 15/15.), članka 34. Zakona o fiskalnoj odgovornosti (NN, br. 111/18) i članka 7. Uredbe o sastavljanju i predaji Izjave o fiskalne odgovornosti (NN, br. 95/19) na prijedlog ravnatelja, Školski odbor Osnovne škole Ivana Mažuranića, Obrovac Sinjski, na sjednici, održanoj 21. prosinca 2020. godine, donosi

**PRAVILNIK O STJECANJU I NAČINU KORIŠTENJA VLASTITIH PRIHODA**

Članak 1.

Ovim Pravilnikom uređuju se mjerila i način korištenja vlastitih prihoda koje ostvaruje Osnovna škola Ivana Mažuranića, Obrovac Sinjski, (u daljnjem tekstu: Škola). Odredbe ovog Pravilnika ne odnose se na sredstva državnog proračuna koje doznačuje ministarstvo nadležno za znanost i obrazovanje sukladno odredbama zakona i propisa kojima se uređuje osnovnoškolsko obrazovanje, županije, namjenske prihode od sufinanciranja, odnosno prihode dobivene putem provedbe nacionalnih i EU projekata.

Članak 2.

Sukladno članku 52. Zakona o proračunu (NN, br. 87/08., 136/12. i 15/15.), vlastitim prihodima smatraju se prihodi koje Škola ostvari od obavljanja poslova na tržištu i tržnim uvjetima. U skladu sa stavkom 1. ovoga članka, Škola ostvaruje vlastite prihode od najma učioničkog i drugog prostora škole i to : dvorana za tjelesnu i zdravstvenu kulturu i višenamjenski/poslovni prostor.

Škola je dužna vlastite prihode evidentirati sukladno propisima kojima je uređeno proračunsko računovodstvo.

Članak 3.

Vlastiti prihodi iz članka 2. ovoga Pravilnika koriste se za podmirenje rashoda povezanih s obavljanjem djelatnosti od kojih se ostvaruju vlastiti prihodi, i to ponajprije za:

- materijalno –financijskih rashoda Škole nastalih realizacijom programa i aktivnosti temeljem kojih

su vlastiti prihodi ostvareni.

-troškova za podizanje razine učeničkog standarda kupnjom razne opreme

-nagrade učenicima za postignute rezultate sukladno posebnoj Odluci.

-troškovi seminara i stručnih usavršavanja radnika

-nagrade zaposlenicima za radne rezultate sukladno posebnoj Odluci.

- podmirenje materijalnih rashoda nastalih obavljanjem djelatnosti Škole tj. oni troškovi za koje nisu dostatni prihodi od Osnivača.

Iznosi ostvarenih vlastitih prihoda koji preostanu nakon podmirenja rashoda iz stavka 1. ovog članka koriste se kao sredstva za obavljanje redovne djelatnosti i poboljšanje standarda osnovnoškolskog obrazovanja, te za podmirenje tekućih i kapitalnih rashoda. O načinu korištenja sredstava iz stavka 1. ovog članka odlučuje ravnatelj Škole prema odredbama Statuta. U slučaju potrebe za hitnim ili nepredviđenim troškovima, na prijedlog ravnatelja, Školski odbor može posebnom odlukom rasporediti vlastite prihode na način različit od onoga koji je određen stavkom 1. i stavkom 2. ovog članka.

Članak 4.

Vlastiti prihodi prikupljeni tijekom jedne kalendarske godine koji se ne utroše za podmirenje troškova iz članka 3. ovoga Pravilnika nastalih u toj kalendarskoj godini, rasporedit će se u pričuvu ili će se prebaciti u sljedeću kalendarsku godinu za podmirenje iste vrste troškova za koje su inicijalno bili namijenjeni.

Članak 5.

Na prijedlog ravnatelja, Školski odbor će svake kalendarske godine najkasnije do 31. prosinca donijeti Financijski plan u kojem će biti navedena visina očekivanih vlastitih prihoda u narednoj kalendarskoj godine te pregled očekivanog utroška vlastitih prihoda po pojedinim kategorijama troškova. Ravnatelj će svake godine, najkasnije do 31. siječnja u sklopu Izvještaja o izvršenju financijskog plana za prethodnu godinu, podnijeti Školskom odboru izviješće o ostvarenim vlastitim prihodima i o trošenju sredstava iz vlastitih prihoda u prethodnoj kalendarskoj godini. Ako je došlo do odstupanja u trošenju vlastitih prihoda u prethodnoj kalendarskoj godini predviđenog člankom 3. ovog Pravilnika, ravnatelj Škole obavijestit će Školski odbor o uzrocima odstupanja i mjerama za otklanjanje uzroka koje su dovele do tog odstupanja.

Članak 6.

Ovaj Pravilnik stupa na snagu danom donošenja i bit će objavljen na oglasnoj ploči i mrežnoj stranici Škole.

KLASA: 003-05/20-01/01

URBROJ:2175-16-01-20-01

Obrovac Sinjski, 21. prosinca 2020.

Predsjednik Školskog odbora:

Stipe Radić, prof